CELEX: 32018L1713
Language: lt
Date: 1541462400000
Title: 2018 m. lapkričio 6 d. Tarybos direktyva (ES) 2018/1713, kuria iš dalies keičiamos Direktyvos 2006/112/EB nuostatos, susijusios su knygoms, laikraščiams ir periodiniams leidiniams taikomais pridėtinės vertės mokesčio tarifais

14.11.2018   
               
               
                  LT
               
               
                  Europos Sąjungos oficialusis leidinys
               
               
                  L 286/20
               
            
         TARYBOS DIREKTYVA (ES) 2018/1713
         2018 m. lapkričio 6 d.
         kuria iš dalies keičiamos Direktyvos 2006/112/EB nuostatos, susijusios su knygoms, laikraščiams ir periodiniams leidiniams taikomais pridėtinės vertės mokesčio tarifais
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 113 straipsnį,
         atsižvelgdama į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdama į Europos Parlamento nuomonę (1),
         atsižvelgdama į Europos ekonomikos ir socialinių reikalų komiteto nuomonę (2),
         laikydamasi specialios teisėkūros procedūros,
         kadangi:
         
                     (1)
                  
                  
                     Tarybos direktyvoje 2006/112/EB (3) nustatyta, kad valstybės narės gali taikyti lengvatinius pridėtinės vertės mokesčio (PVM) tarifus bet kokio fizinio pavidalo leidiniams. Tačiau lengvatinio PVM tarifo negalima taikyti elektroniniams leidiniams, ir jie turi būti apmokestinami standartiniu PVM tarifu;
                  
               
                     (2)
                  
                  
                     vadovaujantis 2015 m. gegužės 6 d. Komisijos komunikatu dėl Europos bendrosios skaitmeninės rinkos strategijos ir siekiant neatsilikti nuo technologinės pažangos skaitmeninėje ekonomikoje, valstybėms narėms turėtų būti leista elektroniniams leidiniams taikomus PVM tarifus suvienodinti su mažesniais fiziniu pavidalu teikiamiems leidiniams taikomais PVM tarifais;
                  
               
                     (3)
                  
                  
                     Savo 2016 m. balandžio 7 d. komunikate dėl PVM veiksmų plano Komisija nurodė, jog elektroniniams leidiniams turėtų būti taikoma tokia pati lengvatinių PVM tarifų taikymo tvarka kaip ir fiziniu pavidalu teikiamiems leidiniams. Teisingumo Teismas neseniai priimtame sprendime Byloje C-390/15 (4) nusprendė, kad skaitmeninių leidinių tiekimas fiziniu pavidalu ir skaitmeninių leidinių tiekimas elektroniniu būdu yra panašios situacijos. Todėl tikslinga suteikti galimybę visoms valstybėms narėms taikyti lengvatinį PVM tarifą knygų, laikraščių ir periodinių leidinių tiekimui, neatsižvelgiant į tai, ar jie tiekiami fiziniu pavidalu ar elektroniniu būdu. Dėl tų pačių priežasčių tikslinga leisti toms valstybėms narėms, kurios pagal Sąjungos teisę šiuo metu tam tikroms knygoms, laikraščiams arba periodiniams leidiniams, kurie tiekiami fiziniu pavidalu, taiko PVM tarifus, mažesnius nei nustatyta Direktyvos 2006/112/EB 99 straipsnyje, arba kurios jų neapmokestina, suteikdamos teisę atskaityti anksčiau sumokėtą PVM, taikyti tą patį PVM režimą tokioms knygoms, laikraščiams arba periodiniams leidiniams, kai jie tiekiami elektroniniu būdu;
                  
               
                     (4)
                  
                  
                     nuo 2015 m. sausio 1 d. PVM už visas elektroniniu būdu suteiktas paslaugas mokamas valstybėje narėje, kurioje yra pirkėjas. Atsižvelgiant į tai, kad taikomas paskirties šalies principas, tam, kad būtų užtikrintas vidaus rinkos sukūrimas bei veikimas ir išvengta konkurencijos iškraipymo, nebėra būtina elektroniniams leidiniams taikyti standartinio tarifo;
                  
               
                     (5)
                  
                  
                     siekiant užkirsti kelią tam, kad garso ir vaizdo turiniui būtų pernelyg dažnai taikomi lengvatiniai PVM tarifai, valstybėms narėms turėtų būti leista taikyti lengvatinį tarifą knygoms, laikraščiams ir periodiniams leidiniams tik tuo atveju, jei tų leidinių ar didžiosios jų dalies, neatsižvelgiant į tai, ar jie teikiami fiziniu pavidalu, ar elektroniniu būdu, nesudaro muzikos ar vaizdo turinys;
                  
               
                     (6)
                  
                  
                     valstybės narės turėtų ir toliau galėti savo nuožiūra nustatyti leidiniams taikomus PVM tarifus ir apriboti lengvatinių PVM tarifų taikymo sritį, be kita ko, atsižvelgdamos į objektyvų pagrindimą, kai skaitmeniniuose leidiniuose pateikiamas toks pats skaitinys;
                  
               
                     (7)
                  
                  
                     kadangi Direktyvos tikslo, t. y. leisti valstybėms narėms taikyti tuos pačius PVM tarifus elektroniniu būdu teikiamiems leidiniams, kokie šiuo metu taikomi bet kokio fizinio pavidalo leidiniams, valstybės narės negali deramai pasiekti ir kadangi tų tikslų būtų geriau siekti Sąjungos lygmeniu, laikydamasi Europos Sąjungos sutarties 5 straipsnio 3 dalyje nustatyto subsidiarumo principo, Sąjunga gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytam tikslui pasiekti.
                  
               
                     (8)
                  
                  
                     todėl Direktyva 2006/112/EB turėtų būti atitinkamai iš dalies pakeista,
                  
               PRIĖMĖ ŠIĄ DIREKTYVĄ:
         
            1 straipsnis
            Direktyva 2006/112/EB iš dalies keičiama taip:
            
                        1.
                     
                     
                        98 straipsnio 2 dalies antra pastraipa pakeičiama taip:
                        „Lengvatiniai tarifai netaikomi elektroniniu būdu teikiamoms paslaugoms, išskyrus III priedo 6 punkte nurodytas paslaugas.“;
                     
                  
                        2.
                     
                     
                        99 straipsnis papildomas šia dalimi:
                        
                           „3.   Nukrypstant nuo šio straipsnio 1 ir 2 dalių ir papildant 98 straipsnio 1 dalyje nurodytus tarifus, valstybės narės, kurios 2017 m. sausio 1 d. pagal Sąjungos teisę tam tikrų prekių, nurodytų III priedo 6 punkte, tiekimui taikė lengvatinius tarifus, kurie yra mažesni nei šiame straipsnyje nurodytas minimalus tarifas, arba jų neapmokestino, suteikdamos teisę atskaityti anksčiau sumokėtą PVM, taip pat gali taikyti tą patį PVM režimą, kai tos prekės tiekiamos elektroniniu būdu, kaip nurodyta III priedo 6 punkte.“;
                        
                     
                  
                        3.
                     
                     
                        III priedo 6 punktas pakeičiamas taip:
                        
                                    „6.
                                 
                                 
                                    fiziniu pavidalu ar elektroniniu būdu arba abiem būdais teikiamų knygų, laikraščių ir periodinių leidinių (įskaitant brošiūras, skrajutes ir panašius spaudinius, vaikams skirtas iliustruotas, piešimo ar spalvinimo knygeles, spausdintas ar rankraštines natas, žemėlapius ir hidrografines ar panašias schemas), išskyrus leidinius, visiškai ar didžiąja dalimi skirtus reklamos tikslams, ir išskyrus kitus leidinius, kuriuos visus ar didžiąją jų dalį sudaro girdimo garso ar vaizdo turinys, tiekimas, įskaitant jų išdavimą panaudai bibliotekose;“.
                                 
                              
                  
         
            2 straipsnis
            Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
         
         
            3 straipsnis
            Ši direktyva skirta valstybėms narėms.
         
         
            Priimta Briuselyje 2018 m. lapkričio 6 d.
            
               
                  Tarybos vardu
               
               
                  Pirmininkas
               
               H. LÖGER
            
         
         
            (1)  OL C 307, 2018 8 30, p. 205.
         
            (2)  OL C 345, 2017 10 13, p. 79.
         
            (3)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
         
            (4)  2017 m. kovo 7 d. Teisingumo Teismo sprendimas RPO, C-390/15, ECLI:EU:C:2017:174, 49 punktas.